[image: image1.png]KALLAVERE
a KOOL



 KINNITATUD
Direktori käskkirjaga 4-1/3

Kuupäev: 03.09.2026 

Redigeeritud: 10.06.-16.06.2026; õpetajate töörühm (täiendatud 2025/26 õppeaastal kehtinud hindamisjuhendit).
Redigeeritud versiooni küsimused kooskõlastatud: 17.06.2026. õppenõukogu nr 9.
Hoolekogu on andnud arvamuse 11.08.2026
KINNITATUD 3.09.2026 direktori käskkirjaga nr 

Kinnitatud 27.08.2026 õppenõukogu nr 10.

KALLAVERE KOOLI HINDAMISJUHEND

Kallavere Kooli õppekava LISA 1

1. ÜLDSÄTTED

1.1. Hindamise alused

1.1.1. Kallavere Kooli hindamisjuhendis on kirjeldatud Kallavere Kooli õpilaste teadmiste, oskuste ja käitumise hindamise, õpilaste järgmisse klassi üleviimise, täiendavale õppetööle jätmise alused, tingimused ja kord.

1.1.2. Hindamisel lähtutakse põhikooli riiklikust õppekavast ja kooli õppekavas nõutavatest teadmistest ja oskustest.

1.1.3. Kui õpilasele on koostatud individuaalne õppekava, arvestatakse hindamisel individuaalses õppekavas sätestatud erisusi.

1.1.4. Käitumise hindamisel lähtutakse kooli õppekava, kooli hindamisjuhendi ning kooli kodukorra nõuetest.

1.2. Hindamise eesmärgid

1.2.1. Anda edasiviivat tagasisidet (kujundav hindamine).
1.2.2. Korrigeerida õpilase õppimise ja individuaalse arengu toetamist.
1.2.3. Otsustada õpilase täiendavale õppetööle jätmine, klassikursuse kordamine, järgmisesse klassi üleviimine, kooli lõpetamine ja edasise haridustee valiku toetamine.

1.3. Hindamisest teavitamine; hinde, märkuste ja kiituste vaidlustamine

1.3.1. Kooli hindamisjuhendis sätestatud õpilaste hindamise põhimõtted ja kord on kättesaadavad õpilasele, tema seaduslikule esindajale ja õpetajale kooli kodulehel.

1.3.2. Õppeaasta algul tutvustavad Kooli hindamisjuhendit õpilastele klassijuhatajad; aineõpetaja hindamise põhimõtteid, vormi ja tähtaegu tutvustavad õpilastele aineõpetajad.
1.3.3. Õpilase õpitulemused, kiitused ja märkused kantakse ainepäevikusse õppeinfosüsteemis Stuudium.
1.3.4. Õpilane ja tema seaduslik esindaja peavad pidevalt jälgima õpilase õpitulemusi õppeinfosüsteemis Stuudium. Seadusliku esindaja soovi korral teavitatakse teda õpilase hinnetest hinnetelehe kaudu.
1.3.5. Puudumiste kohta sisestavad info Stuudiumisse aine- ja klassiõpetajad esimesel võimalusel õppetunni jooksul. 

1.3.6. Õpilasel ja tema seaduslikul esindajal on võimalus saada lisateavet õpilase hinnete kohta aineõpetajalt. 

1.3.7. Käitumise hindamise põhimõtteid tutvustab õpilastele klassijuhataja õppeaasta algul.

1.3.8. I-III kooliastme õpilastele antakse õppeaasta lõpus paberkandjal klassitunnistus seadusliku esindaja soovil.

1.3.9. Vähemalt kord õppeaastas on õpilane ja tema seaduslik esindaja kohustatud osalema arenguvestlusel klassijuhatajaga. Arenguvestlusel analüüsitakse õpilase arengut ja õppetööga toimetulekut tulenevalt õpilase individuaalsetest eripäradest. Arenguvestluse oluline osa on õpilase enesehindamine. Arenguvestlusel seatakse õpilasele vajadusel uued koolikohustuse täitmise eesmärgid.
2. ÕPILASTE TEADMISTE JA OSKUSTE HINDAMINE

2.1. Õpilaste teadmiste ja oskuste hindamise alused

2.1.1. Käesoleva peatükiga sätestatakse õpilaste teadmiste ja oskuste ning käitumise hindamise, õpilaste järgmisse klassi üleviimise, täiendavale õppetööle ja klassikursuse kordama jätmise alused ja kooli lõpetamise tingimused ja kord.

2.1.2. Õpilase ainealaseid teadmisi ja oskusi võrreldakse õpilase õppe aluseks olevas ainekavas toodud oodatavate õpitulemustega ja tema õppele püstitatud eesmärkidega. Ainealaseid teadmisi võib hinnata nii õppe käigus kui ka teema lõppedes.

2.1.3. Oskusainete hindamisel arvestatakse ka õpilase püüdlikkust ja individuaalse arengu tempot.

2.1.4. Käsitöö ja kodunduse õppeainetes pannakse õpilasele eraldi hinded.

2.1.5. Tantsutundide ja kehalise kasvatuse tundide hinnetest kokku saab õpilane ühe koondhinde liikumisõpetuse õppeaines.
2.1.6. Ujumisõpetuse eest saab numbrilise hinde ainult ujumistundide lõppedes ujumiseksami sooritanud õpilane. Kui õpilane on ujumisõpetuse tundidest puudunud tervislikel põhjustel, ei saa õpilasele ujumise hinnet välja panna. Sellisel juhul annab aineõpetaja õpilasele muu ülesande, mille eest õpilane saab ainehinde, kuid mitte eraldi hinnet ujumise eest.
2.2. Hinnete liigid
2.2.1. Kujundav hinnang
Kujundav hindamine on õppeprotsessi käigus toimuv pidev tagasisidestamine, mille eesmärk on toetada õpilase arengut, mitte ainult mõõta saavutatud tulemusi. Kujundav hinnang iseloomustab, millises osas on õpilane saavutanud soovitud tulemused, millises osas on õpilasel vajakajäämisi ning mida peab õpilane veel tegema, et õppetöös edukalt hakkama saada. See tähendab, et õpilane saab õppetöö ajal tagasisidet oma tugevuste ja arengukohtade kohta, et ta saaks oma õppimist teadlikult suunata. Kujundava hindamise käigus analüüsitakse õpilase teadmisi, oskusi, hoiakuid, väärtushinnanguid ja käitumist.
Kujundava hindamise põhielemendid:

· Analüüs – teadmised, oskused, hoiakud, väärtushinnangud ja käitumine

· Tagasiside – kirjeldab tugevaid külgi ja vajakajäämisi ning sisaldab ettepanekuid edasiseks

· Innustamine ja suunamine – õpilase motiveerimine

· Eesmärgistamine – edasise õppimise eesmärkide kavandamine

· Võrdlusalus – õpilase arengut võrreldakse tema enda varasemate saavutustega, mitte teiste õpilastega.

Kujundavat hindamist kasutatakse I kooliastme I klassi I trimestril õpilaste teadmiste ja oskuste hindamisel kirjalikult ja suuliselt ja kõikides kooliastmetes suulise tagasiside vormina.

Kujundava hinde puhul tuleb lisada hindele protsent, et võimaldada objektiivset hinde teisendamist numbriliseks.
Õpilase koolist lahkumisel või hiljemalt II kooliastme lõpul tuleb kestva õppeaasta sõnalised hinnangud, mis on aluseks õpilase järgmisse klassi üleviimisel, teisendada numbriliseks.
2.2.2. Numbriline hinne
Numbriline hindamine toimub 5-palli skaalal.

Numbrilist hindamist kasutatakse alates I kooliastme I klassi II trimestrist kuni III kooliastme lõpuni.
Viie palli süsteemis hinnatavate kirjalike tööde koostamisel ja hindamisel lähtutakse põhimõttest, et kui kasutatakse punktiarvestust ja õpetaja ei ole andnud teada teisiti, koostatakse tööd nii, et hindega „5” hinnatakse õpilast, kes on saavutanud 90–100% maksimaalsest võimalikust punktide arvust, hindega „4” 75–89%, hindega „3” 50–74%, hindega „2” 20–49% ning hindega „1” 0–19%.

Numbrilise hinde puhul lisatakse hinde selgitusse õppeaine päevikus hinde protsendiline väärtus.
Hindamise süsteemi kirjeldab visuaalselt järgnev tabel:

	Õpitulemused saavutamata
	Õpitulemused saavutatud osaliselt
	Õpitulemused saavutatud täielikult

	1 (nõrk)
	2 (puudulik)
	3 (rahuldav)
	4 (hea)
	5 (väga hea)

	0 – 19%
	20-49%
	50-74%
	75-89%
	90-100%

	MA
	AR

	Saavutatud õpitulemused ei võimalda oluliste raskusteta hakkamasaamist edasisel õppimisel või edasises elus ning kui õpilase areng nende õpitulemuste osas puudub.
	Õpilase areng nende õpitulemuste osas on toimunud, aga ei võimalda oluliste raskusteta hakkamasaamist edasisel õppimisel või edasises elus.
	Saavutatud õpitulemused võimaldavad õpilasel edasi õppida või kooli lõpetada ilma, et tal tekiks olulisi raskusi hakkamasaamisel edasisel õppimisel või edasises elus.
	Saavutatud õpitulemused vastavad üldiselt õpilase õppe aluseks olevatele taotletavatele õpitulemustele.
	Saavutatud õpitulemused vastavad õpilase õppe aluseks olevatele taotletavatele õpitulemustele täiel määral ja ületavad neid.


2.2.3. Protsessihinne
Protsessihinne on hinne, mis kajastab õpilase tööd ja arengut õppeprotsessi jooksul: tunnitööd, kodused ülesanded, projektid, vihikukonspekt, töövihiku ülesanded, aktiivsus tunnis, vahetestid jms. Protsessihindeid võib õpilasele vajadusel panna igas tunnis.

HINDE PARANDAMINE. Protsessihindeid saab parandada ainult nende õppeainete puhul, mis toimuvad kord nädalas. Tunnikontrolli nõrka („1“) ja puudulikku („2“) hinnet ei ole õpilasel võimalik järele vastata, va õpetajaga kokkuleppel ja nõusolekul.
Protsessihinne on numbriline. Hinde selgitusse õppeaine päevikus lisatakse hinde protsendiline väärtus.
Protsessihinnetest teavitatakse õpilasi hiljemalt viie õppepäeva jooksul.

2.2.4. Arvestuslik hinne
Arvestuslik hinne on kokkuvõttev hinne, mis saadakse õppemooduli või teema lõpus. See võib kujuneda lõpueksami või kontrolltöö põhjal ning väljendatakse numbrilisena. Hinde selgitusse õppeaine päevikus lisatakse hinde protsendiline väärtus.

HINDE PARANDAMINE. Kontrolltöö puudulikku ja nõrka hinnet on õpilasel võimalik järele vastata 10 õppepäeva jooksul alates kontrolltöö hinde kandest ainepäevikusse Stuudiumis. Järelevastamise kokkuleppe algatab õpilane, st õpilane ise hoolitseb, et lepib aineõpetajaga sobiva aja kokku nii, et järelevastamine toimub 10 päeva jooksul peale negatiivsest hindest teada saamist.

2.2.5. Mitteeristav hinne
Mitteeristav hinne on hinne, kus õpilase sooritust hinnatakse kaheväärtuseliselt — arvestatud (AR) või mittearvestatud (MA).

Valikaine trimestri ja aasta kokkuvõtvad hinded väljendatakse ainepäevikus mitteeristava hindega. Kohustuslike ainete hindamisel võib aineõpetaja kasutada samuti mitteeristavat hindamist mõnede üksikute tööde jaoks, mille puhul on hindelisest (numbriline) tulemusest olulisem töö sooritamine. Mitteeristavalt võib näiteks hinnata selliseid töid: essee, referaat, esitlus, õpimapp. Sellisel juhul tuleb hinde juurde selgituseks lisada protsent, et mitteeristavat hinnet saaks kokkuvõtva hinde jaoks arvestada võrdselt numbriliste hinnetega.
Mitteeristavatest hinnetest teavitatakse õpilasi hiljemalt 15 õppepäeva jooksul.
2.2.6. Trimestri kokkuvõttev hinne
Trimestrihinne pannakse välja trimestri jooksul saadud vähemalt kolme hinde alusel. Need kolm hinnet võivad olla:

· ainult protsessihinded, näit. tunnikontroll;
· ainult kontrolltöö hinded;
· erinevate hinnete kaalutud keskmine, sh mitteeristavad hinded;
Õpetaja võib kujundada trimestrihinde aritmeetilise keskmise hinde alusel (hinnete protsendilise väärtuse liitmisel ning hinnete koguarvuga jagamisel saadud väärtus teisendatuna numbriliseks hindeks).
HINDE PARANDAMINE. Õpilasele, kelle trimestri tulemuseks tuli kokku hinne „1“ või „2“ või kellele on antud mitterahuldav kujundav hinne, või kellele on jäänud trimestrihinne välja panemata, saab trimestrihinnet parandada järgneva trimestri 10 õppepäeva jooksul, vastavalt õpetajaga kokku lepitud ajagraafikule.
Õpetaja võib trimestrihinde järelevastamiseks:

· koostada individuaalse õppeplaani;
· koostada trimestriülese arvestusliku töö;

· koostada järelevastamise plaani trimestril läbitud teemade osade kaupa vastamisega.

Trimestrihinde võib ajutiselt väljapanemata jätta klassijuhataja või lapsevanema põhjendatud avalduse alusel. Ilma avalduseta hinnatakse tegemata tööd vastavalt eristava (numbriline) või mitteeristava (AR/MA) hindega.
Trimestri viimased tööd planeeritakse nii, et õpilasel jääb 10 õppepäeva aega hinde parandamiseks.

Kui trimestrihinne on negatiivne ning seetõttu kujuneb ka aastahinne negatiivseks, jäetakse õpilane õppenõukogu otsusega täiendavale õppetööle. Täiendav õppetöö toimub kõikides klassides, sealhulgas 9. klassis, ühel ja samal perioodil.
2.2.7. Aastahinne
Aasta kokkuvõtva hinde arvutamisel juhindub aineõpetaja nii kooli hindamisjuhendist kui õpetaja töö metoodikast.

Aastahinne pannakse välja poolelioleva õppeaasta jooksul saadud trimestrihinnete alusel enne õppeaasta lõppu.

HINDE PARANDAMINE. Aasta mittearvestuslikku (MA), puudulikku (hinne „2“) ja nõrka (hinne „1“) hinnet on õpilasel võimalik järele vastata täiendava õppetöö vormis kuni õppeaasta lõpuni.
Kui õpilane jäetakse täiendavale õppetööle, pannakse õppeaine aastahinne või kooliastmehinne välja pärast täiendava õppetöö lõppu, arvestades täiendava õppetöö tulemusi.

Kool kannab 9. klassi õpilase aastahinded Eesti Hariduse Infosüsteemi (EIS) hiljemalt 1. juuniks, välja arvatud õppeainetes, milles õpilane jäetakse täiendavale õppetööle.
Kui mistahes liiki hinne on jäänud välja panemata ja õpilane ei ole kasutanud võimalust järele vastata, loetakse hinde väljapanekul õpilas teadmised ja oskused vastavaks hindele „1“ või „2“ – konkreetne hinne määratakse hinde juurde lisatud protsendimäära alusel.

2.2.8. Diferentseeritud hindamine
Diferentseeritud hindamist tuleb kohaldada sellistel juhtudel:

· Õpilast, kes saab logopeedilist või eripedagoogilist abi, hinnatakse diferentseeritult.
· Tervisest tingitud erisuste korral arvestatakse õpilase osavõttu ainetundidest ja tugiteenuste raames tehtud sooritusi.

· Õpilane, kes tervisest tingitud erisuste tõttu ei saa ainetunni raames teatud tegevustest osa võtta või osaleda koolimajast väljaspool asuvates tegevustes, on õpetajaga kokkuleppel kohustatud viibima tunnis ja täitma õpetaja poolt talle antud asendusülesandeid. Kui tegemist on pikema ajalise olukorraga, siis koostatakse õpilasele vastavas aines individuaalne õppeplaan (IÕK).

Kõikide diferentseeritud hindamise juhtumite puhul tuleb hindele lisada protsendiline väärtus.
Erinevat liiki hinnete ülevaatlik tabel

	Hinde liik
	Millise töö või perioodi eest?
	Kuidas märgitakse?

	Kujundav hinne
	Igapäevaselt tagasisideks.

I kooliastme I trimestri protsessihinnete ja arvestuslike hinnete asemel
	Suuliselt tunnis või peale tundi; ei asenda numbrilist hinnet.

Kirjalikult Stuudiumis + %; asendab numbrilist hinnet.

	Protsessihinne
	Õppe käigus
	Numbriline + %

	Arvestuslik hinne
	Mitme tunni teema lõpus
	Numbriline + %

	Mitteeristav hinne
	Mahukate tööde eest (aineõpetaja otsusel)
	„AR“ või „MA“ +%

	Diferentseeritud hinne
	Eriolukorras
	Numbriline + %

	Koondhinne
	Trimestri-või aastahinne
	Numbriline + %


2.3. Hindelised tööd
2.3.1. Tunnikontroll
Tunnikontroll kontrollib eelneva või sama tunni teadmisi.

Tunnikontrolle võib teha igas tunnis; tunnikontrollist ei pea õpilasi ette teavitama.
Tunnikontrolli hinnetest teavitatakse õpilasi hiljemalt viie õppepäeva jooksul.

2.3.2. Kontrolltöö
Kontrolltöö kontrollib mitme tunni, peatüki või aineosa teadmisi.

Kontrolltöö peab olema aineõpetaja poolt Stuudiumi ainepäevikus ette teavitatud vähemalt 5 õppepäeva enne kontrolltöö toimumist.

2.3.3. Loovtöö
Loovtöö on 8. klassi õpilase tehtud juhendatud projekt, mis ühendab õpitud teadmised, loovuse ja iseseisva töö. Loovtöö jaoks tuleb õpilasel valida juhendaja, kes suunab õpilast. Loovtöö kaitstakse spetsiaalse komisjoni ees õppeaasta lõpus.
Loovtöö võib olla:

· Omalooming: kunstiteos, käsitöö, muusikapala, film või kirjanduslik teos.

· Uurimistöö: teema põhjalik uurimine ja analüüs.

· Projekt või üritus: näituse, kooliürituse, võistluse või kampaania korraldamine.

· Praktiline lahendus: õppematerjal, koduleht, õpilasfirma või interaktiivne mäng.

Loovtöö teema tuleb kooskõlastada kooli arendusjuhtidega.

Loovtöösid hinnatakse kolmepoolselt: juhendaja punktid, retsensendi punktid ja kaitsmiskomisjoni punktid. Uurimistööd hinnatakse kas „Arvestatud“ või „Mittearvestatud“. Hinde „arvestatud“ saamiseks peab sooritama uurimistöö vähemalt 45 punktile (max 90).
2.4. Järelevastamiste ja täiendava õppetöö sooritamise ja toimumise kord; hindamise erandjuhud
2.4.1. Järelevastamine või trimestri-või aastahinde parandamine toimub õpilase initsiatiivil.
2.4.2.Kui õpilane ei ilmu järelevastamisele või täiendavale õppetööle, kaotab ta õiguse hinnet parandada.

2.4.3. Järeltöö vorm ja raskusaste võivad erineda esialgsest tööst. 

2.4.4. Järelevastamisele eelneb üldjuhul õpetaja konsultatsioon. Õpetajate konsultatsioonide plaan on leitav kooli kodulehel või toimub konsultatsioon eraldi kokkuleppel õpetajaga.
2.4.5. Järelevastamise sooritamiseks on õpilasel aega kümme (10) õppepäeva, alates hinde teatavaks tegemisest või pärast õpilase õppetööle naasmist. Pika puudumise järel võib järelevastamiseks anda aja pikendust.
2.4.6. Õpetaja teavitab õpilast järelevastamise tulemustest Stuudiumi kaudu viie (5) tööpäeva jooksul.
2.4.7. Järelevastamise sooritamise ja hindamise põhimõtted tehakse õpilasele teatavaks õppeaasta alguses.
2.4.8. Õpilasel on võimalus järelevastamiseks, kui tal on kohustuslik töö sooritamata, millest annavad teavet märked „!“ ja „T“ Stuudiumis.
2.4.9. Järelevastamised toimuvad õppeaine õpetaja juures ainult õpetajaga kokkulepitud ajal.
2.5.10. Loovainete järelevastamine tuleb sooritada selle aine õpetaja juures, kelle valdkonnaga loovtöö kattub või on seotud.
2.5.11. Negatiivset hinnet saab järgi vastata ainult üks kord.

2.5.12. Järele ei saa vastata negatiivset hinnet, kui see on saadud kõrvalise abi või mahakirjutamise tõttu või kui töö on plagiaat. Ainepäevikusse kantakse sellise töö eest numbriline hinne „1“ ning hinde selgitusse lisatakse hinde protsendiliseks vaatuseks „0%“.
2.5.13. Õpilasel ja tema seaduslikul esindajal on õigus vaidlustada kõiki liiki hindeid kümne tööpäeva jooksul pärast hinde teatavaks tegemist, esitades kirjaliku taotluse koos põhjendustega aineõpetajale ja kooli õppejuhile. Hinde vaidlustamisel teeb lõpliku otsuse kooli õppejuht ja teavitab sellest nii aineõpetajat kui taotluse esitajat kirjalikult viie (5) tööpäeva jooksul otsuse vastuvõtmise päevast alates.

2.6. Käitumise hindamine
2.6.1. Aineõpetajad märgivad õpilasele õppeaine käitumishinde Stuudiumisse trimestri lõpul. Õpetaja arvestab käitumishinde määramisel õpilase käitumist õppeaine tunnis. Kokkuvõtva käitumise hinde märgib klassijuhataja, kes võtab arvesse erinevaid asjaolusid.
2.6.2. Käitumise hindamise aluseks on kooli kodukorra täitmine ning üldtunnustatud käitumis- ja kõlblusnormide järgimine koolis. Õpilase käitumist ei arvestata tema õpitulemuste hindamisel.
2.6.3. Käitumise hinded on:

· eeskujulik „E“ - eeskujulikuks hinnatakse õpilast, kellele üldtunnustatud käitumis- ja kõlblusnormide järgimine on harjumuspärane, kes täidab kooli kodukorra nõudeid eeskujulikult ja järjepidevalt;
· hea „H“ - heaks hinnatakse õpilast, kes järgib üldtunnustatud käitumis- ja kõlblusnorme ning täidab valdavalt kooli kodukorra nõudeid;
· rahuldav „R“ - rahuldavaks hinnatakse õpilast, kes üldiselt järgib üldtunnustatud käitumis- ja kõlblusnorme ning täidab õpetajate korduval meenutamisel kooli kodukorra nõudeid;
· mitterahuldav „MR“ - mitterahuldavaks hinnatakse õpilast, kes ei täida kooli kodukorra nõudeid, ei allu õpetajate nõudmistele ja korraldustele ega järgi üldtunnustatud käitumis- ja kõlblusnorme. Õpilase käitumishinde võib hinnata mitterahuldavaks ka üksiku õigusvastase teo või ebakõlbelise käitumise eest.
Õpetajal on õigus hinnata õpilase käitumine mitterahuldavaks, kui õpilane on põhjuseta puudunud või hilinenud rohkem kui 20 tundi.

2.7. Õpilase täiendavale õppetööle ja klassikursust kordama jätmine; järgmisesse klassi üleviimine
2.7.1. Kokkuvõtvate hinnete alusel otsustab õppenõukogu, kas viia õpilane järgmisse klassi, jätta täiendavale õppetööle või klassikursust kordama enne õppeaasta lõppu.
2.7.2. I–III kooliastme õpilase järgmisse klassi üleviimise otsustab õppenõukogu aastahinnete alusel.
2.7.3. I-III kooliastme õpilane jäetakse täiendavale õppetööle õppeainetes, milles aastahinne on välja pandud „1”; „2“; “MA” või samaväärne sõnaline hinnang.

Täiendavale õppetööle jätmise otsustab õppenõukogu. Täiendav õppetöö võib kesta kuni kümme õppepäeva. Täiendava õppetöö raames täidab õpilane õpetaja vahetul juhendamisel spetsiaalseid õppeülesandeid, et omandada õppekavas nõutud teadmised ja oskused. Täiendavat õppetööd võib alustada juba ennem III trimestri viimast kuupäeva, kui on selge, et III trimestri hinne tuleb negatiivne. Kui õpilane ei soovi aastahinde tulemust tõsta, parandades III trimestri hinde ning kolme trimestri koondhinne ehk aastahinne tuleb kokku positiivne, võib õpilane kokkuleppel aineõpetajaga loobuda III trimestri hinde parandamisest. 
2.7.4. Õppenõukogu põhjendatud otsusega võib erandjuhul jätta I–III kooliastmes õpilase klassikursust kordama, kui õpilasel on (näit. põhjendamata puudumiste tõttu) kahes või enamas õppeaines aastahinne „1”; „2“; “MA” või samaväärne sõnaline hinnang, täiendav õppetöö ei ole tulemusi andnud ning õppekavas nõutud õpitulemuste saavutamiseks ei ole otstarbekas rakendada individuaalset õppekava või muid koolis rakendatavaid tugisüsteeme. Õppenõukogu kaasab otsust tehes tema seadusliku esindaja ning kuulab ära tema arvamuse.

Õppenõukogu otsuses peavad olema esile toodud kaalutlused, mille põhjal otsustatakse jätta õpilane klassikursust kordama.

2.7.5. 9. klassi õpilasele pannakse aastahinded välja enne lõpueksamite toimumist, välja arvatud õppeainetes, milles õpilane jäetakse täiendavale õppetööle.

2.7.6. Täiendavale õppetööle jäämise ja klassikursuse kordama jätmise info edastatakse õpilasele ja tema seaduslikule esindajale Stuudiumi vahendusel.
3. ÕPILASE TUNNUSTAMINE
3.1. Kallavere Keskkool tunnustab õpilasi:

· kelle õpitulemused on väga head või head ning kelle käitumine ja hoolsus on eeskujulikud või head;

· saavutuste eest olümpiaadidel, ainevõistlustel, konkurssidel, spordivõistlustel;

· isikliku eeskuju, ühiskondliku aktiivsuse ning koolielu edendamise eest.

3.1.1. Kooli kodulehel ja Facebookis avalikustatakse nimeliselt ja/või illustreeriva pildiga selleks loa andnud õpilaste silmapaistvaid saavutusi ja esile tõstmist väärivaid tegevusi, mille eesmärgiks on õpilase tunnustamine ja koolielu oluliste sündmuste kajastamine.

3.1.2. Kooli tunnustusmeetmed õpilaste tunnustamiseks on:

· suuline kiitus;

· kirjalik kiitus Stuudiumis või paberil;

· tunnustamine kooli kodulehel ja sotsiaalmeedia kanalites;

· tunnustamine võimalusega osaleda ainealasel võistlusel, olümpiaadil, esinemisvõimalusega kontserdil, aktusel, näitusel jne;

· tunnustamine õppenõukogu otsusega/ direktori käskkirjaga;

· direktori vastuvõtt õpilastele direktori kehtestatud tingimustel ja korras.

3.2. Õpilasi tunnustatakse kirjalikult järgmiselt:

3.2.1. Tunnustamine trimestri lõpus:

· kiituskaardiga: väga heade õpitulemuste eest; kellel on eeskujulik või hea käitumine;

· kiidukaardiga: heade või väga heade õpitulemuste eest; kellel on eeskujulik või hea käitumine;

· tänukirjaga: konkreetse esinemise, tulemuse, üritusel osalemise, vabatahtliku tegevuse vms eest.

3.2.2. Tunnustamine õppeaasta lõpus õppenõukogu otsusega:

· ainealase kiituskirjaga õppeaasta lõpus „Väga heade tulemuste eest üksikus õppeaines“;

· kooli tänukirjaga konkreetse esinemise tulemuse, üritusel osalemise, vabatahtliku tegevuse vms eest;

3.2.3. Tunnustamine õppeaasta lõpus klassitunnistusel õppenõukogu otsuse ja direktori käskkirjaga:

· kiituskirjaga: väga heade õpitulemuste eest, kellel on eeskujulik või hea käitumine;

· kiidukirjaga: heade õpitulemuste eest, kellel on eeskujulik või hea käitumine.
3.3. Tunnustamine põhikooli ja gümnaasiumi lõpus.
3.3.1. Kooli tänukiri õpilase perekonnale põhikooli ja gümnaasiumi lõpus;

3.3.2. Tulenevalt haridus- ja teadusministri kehtestatud tingimustest ja korrast tunnustatakse õppenõukogu otsuse ja direktori käskkirjaga:
· kuldmedaliga põhikoolilõpetajat, kellel kõigi lõputunnistusele kantavate õppeainete viimane aastahinne ja lõpueksamihinne on „väga hea“ ning käitumine eeskujulik;

· hõbemedaliga põhikoolilõpetajat, kellel kuni kahes õppeaines on kooliastmehinne vähemalt „hea“ (sealhulgas ka koolieksami hinne) ja ülejäänud õppeainetes „väga hea“.

4. KOOLI LÕPETAMINE

4.1. Tingimused

Põhikooli lõpetamine toimub vastavalt põhikooli riiklikus õppekavas § 23. lg 1 sätestatud tingimustele ja korrale.

5. HINDAMISJUHENDI MUUTMINE JA TÄIENDAMINE

5.1. Alused
5.1.1. Hindamisjuhendi muutmine ja täiendamine toimub vastavalt põhikooli riiklikus õppekavas sätestatud nõuetele direktori käskkirjaga õppeaasta jooksul tehtud ettepanekute ja tähelepanekute põhjal.

5.1.2. Hindamisjuhend kui kooli õppekava osa esitatakse enne kehtestamist arvamuse avaldamiseks kooli hoolekogule ja õppenõukogule.

